กรมอุทกศาสตร์ ประกาศเตือนเฝ้าระวังน้ำทะเลหนุนสูงต่อเนื่องจนถึงวันที่ 14 พฤศจิกายนนี้ ช่วงเวลาประมาณ 05.00 – 20.30 น.
กรมอุทกศาสตร์ ออกประกาศเรื่องสภาวะระดับน้ำในแม่น้ำเจ้าพระยา บริเวณกองบัญชาการกองทัพเรือ กรุงเทพมหานคร ป้อมพระจุลจอมเกล้าและพื้นที่ใกล้เคียง ฉบับที่ 21 ระหว่างวันที่ 5 – 14 พฤศจิกายน 2564 ช่วงเวลาประมาณ 05.00 น.– 20.30 น. เป็นช่วงที่น้ำทะเลหนุนสูง ประกอบกับ มรสุมตะวันออกเฉียงเหนือที่พัดปกคลุมอ่าวไทยมีกำลังแรงขึ้น รวมทั้งมีการระบายน้ำบริเวณท้ายเขื่อนเจ้าพระยา ลักษณะดังกล่าวอาจทำให้ระดับน้ำในแม่น้ำเจ้าพระยาเพิ่มสูงขึ้นกว่าปกติ โดยคาดหมายว่าที่บริเวณกองบัญชาการกองทัพเรือ กรุงเทพมหานคร และพื้นที่ใกล้เดียง ระดับน้ำจะมีความสูงประมาณ 1.80 – 1.95 เมตร จากระดับทะเลปานกลาง และบริเวณป้อมพระจุลจอมเกล้าและพื้นที่ใกล้เคียง ระดับน้ำจะมีความสูงประมาณ 1.70 – 1.80 เมตร จากระดับทะเลปานกลาง ขอให้ระมัดระวังผลกระทบที่จะเกิดขึ้นจากระดับน้ำขึ้นสูงดังกล่าวและติดตามสภาวะระตับน้ำอย่างใกล้ชิด ทั้งนี้ ได้แจ้งให้ทราบล่วงหน้าที่ "สภาวะแม่น้ำเจ้าพระยา" ในเว็บไซต์ของกรมอุทกศาสตร์